钦定古今图书集成/理学汇编/文学典/第035卷 > 江蒨
## 钦定古今图书集成/理学汇编/文学典/第035卷 > 江蒨

按《梁书》本传，“蒨字彦摽，济阳考城人。曾祖湛，宋左光
禄、仪同三司。父敩，齐太常卿，并有重名于前世。蒨幼
聪警，读书过目，便能讽诵，选为国子生，通《尚书》，举高
第。起家秘书郎，累迁司徒东阁祭酒、庐陵王主簿。居
父忧，以孝闻，庐于墓侧。明帝敕遣齐仗二十人防墓
所。服阕，除太子洗马，累迁司徒左南属，太子中舍人”、
秘书丞。出为建安内史，视事期月，义师下次江州，遣
宁朔将军刘𬣡之为郡，蒨帅吏民据郡拒之。及建康
城平，蒨坐禁锢。俄被原，起为后军临川王外兵参军，
累迁临川王友，中书侍郎，太子家令，黄门侍郎，领南
兖州大中正，迁太子中庶子，中正如故。转中权始兴
王长史。出为伏波将军、晋安内史。在政清约，务在宽
惠，吏民便之。诏征为宁朔将军、南康王长史，行府州
国事。顷之，迁太尉临川王长史，转尚书吏部郎、右将
军。蒨方雅有风格，仆射徐勉以权重自遇，在位者并
宿士敬之，惟蒨及王规与抗礼，不为之屈。勉因蒨门
客翟景为第七《儿繇》求蒨女婚，蒨不答。景再言之，乃
杖景四十，由此与勉有忤。除散骑常侍，不拜。是时，勉
又为子求蒨弟葺及王泰女，二人并拒之。葺为吏部
郎，坐杖曹中干免官，泰以疾假出守，乃迁散骑常侍，
皆勉意也。初，天监六年，诏以侍中、常侍并侍帷幄，分
门下二局入集书，其官品视侍中，而非华胄所悦，故
勉斥泰为之。蒨寻迁司徒左长史。初，王泰出阁，高祖
谓勉曰：“江蒨资历应居选部。”勉对曰：“蒨有眼患，又不
悉人物。”高祖乃止。迁光禄大夫。大通元年卒，时年五
十三。诏赠本官，谥肃。子蒨好学，尤悉朝仪故事，撰《江
左遗与》三十卷，未就，卒。文集十五卷。子紑，经在《孝行
传》。